杨万里
六月十六日夜南溪望月
溪水留我住，溪月愁我皈。
望後月更佳，昨宵未为奇。
大都月色好，一岁能几时。
人散长是早，月来长是迟。
初出如大瓮，才露金半规。
不知独何急，下如有人推。
忽然脱岭尖，行空安不危。
似爱溪水净，下浴青琉璃。
明珠径余尺，沈在千顷陂。
我欲剌双手，就溪取团晖。
白小忽乱跳，碎作万金徽。
须臾波痕定，化为水银池。
夜久看未足，风露欺病肌。
我能尚小留，瘦藤歌式微。
一笑顾群从，来夕肯集兹。